চট্টগ্রাম মেডিকেল কলেজ

চট্টগ্রাম মেডিকেল কলেজ বাংলাদেশের চট্টগ্রাম শহরে অবস্থিত একটি সরকারি মেডিকেল কলেজ। প্রতিষ্ঠানটি ১৯৫৭ সালে প্রতিষ্ঠিত হয়। প্রতিষ্ঠানটি বাংলাদেশের দ্বিতীয় প্রাচীনতম এবং দ্বিতীয় বৃহত্তম মেডিকেল কলেজ ও হাসপাতাল। প্রতিষ্ঠানটি চট্টগ্রাম মেডিকেল বিশ্ববিদ্যালয়ের অধিভুক্ত।
কলেজটিতে ইনটার্নশিপ-সহ স্নাতক পর্যায়ের ৫ বছর মেয়াদি এমবিবিএস শিক্ষাক্রম চালু রয়েছে; যাতে প্রতিবছর ২৭০ জন এমবিবিএস শিক্ষার্থী যার মধ্যে ২০ জন বিদেশি শিক্ষার্থী ও ডেন্টাল ইউনিটের বিডিএস কোর্সে ৬০ জন শিক্ষার্থী ভর্তি হয়ে থাকে। এছাড়াও এখানে বর্তমানে স্নাতকোত্তর পর্যায়ে এম.ডি., এম.এস., এমফিল, ডিপ্লোমা, এমপিএইচ শিক্ষাক্রম চালু রয়েছে।
১৯০১ সালে চট্টগ্রামের আন্দরকিল্লায় প্রতিষ্ঠিত চট্টগ্রাম জেনারেল হাসপাতালের প্রাঙ্গণে ১৯২৭ সালে চট্টগ্রাম মেডিকেল স্কুলের কার্যক্রম শুরু হয়, যেখানে চার বছর মেয়াদী এলএমএফ ডিগ্রি প্রদান করা হতো। ১৯৫৭ সালে চট্টগ্রাম মেডিকেল কলেজ প্রতিষ্ঠিত হয়। পাকিস্তানের তৎকালীন প্রধানমন্ত্রী হোসেন শহীদ সোহরাওয়ার্দী এবং স্বাস্থ্যমন্ত্রী ধীরেন্দ্রনাথ দত্ত এই কলেজের উদ্বোধন করেন। ডা. আলতাফ উদ্দীন আহমেদ এই প্রতিষ্ঠানের প্রথম অধ্যক্ষ ছিলেন।
১৯৬০ সাল পর্যন্ত চট্টগ্রাম জেনারেল হাসপাতালই চট্টগ্রাম মেডিকেল কলেজ হিসেবে সেবা প্রদান করত। ১৯৬০ সালে এটি বর্তমান ক্যাম্পাসে স্থানান্তরিত হয়। মাত্র ২৬ জন শিক্ষক এবং ৭৬ জন শিক্ষার্থী নিয়ে এর যাত্রা শুরু হয়। তখন এই কলেজে তিনটি বিভাগ ছিল: অ্যানাটমি, ফিজিওলজি এবং প্রাণরসায়ন।
শুরুতে মেডিসিন, সার্জারি এবং ধাত্রীবিদ্যা ও স্ত্রীরোগবিদ্যা বিভাগ চালু ছিল। ১৯৬৯ সালে বর্তমান সাততলা ভবনের নির্মাণকাজ সম্পন্ন হলে ওই বছরই এটি সেখানে স্থানান্তরিত হয়। ১৯৯০ সালে ডেন্টাল ইউনিট চালু হয় এবং ব্যাচেলর অব ডেন্টাল সার্জারী (বিডিএস) প্রোগ্রাম শুরু হয়। বর্তমানে এই প্রতিষ্ঠানের শয্যাসংখ্যা ২,২০০। ২০০৭ সালে ম্যাগনেটিক রেজোন্যান্স ইমেজিং(MRI), কম্পিউটারাইজড টমোগ্রাফিক স্ক্যান, ডিএনএ টেস্টিং চালু হয়।
বর্তমানে এখানে ৫ বছর মেয়াদি অধ্যয়ন ও ১ বছর শিক্ষানবিশের ভিত্তিতে এমবিবিএস ও বিডিএস শিক্ষাক্রম চালু রয়েছে। প্রতিবছর ২৫০ জন শিক্ষার্থী এমবিবিএস ও ৬০ জন শিক্ষার্থী বিডিএস কোর্সে শিক্ষার্থী ভর্তি করা হয়। পাশাপাশি এখানে বাংলাদেশ দূতাবাসের তত্ত্বাবধানে নেপাল, ভুটান, মালয়েশিয়া, শ্রীলকা,পাকিস্তান, মালদ্বীপ, ফিলিপাইনসহ বিভিন্ন দেশের শিক্ষার্থী অধ্যয়নরত আছে। এছাড়াও এখানে বর্তমানে স্নাতকোত্তর পর্যায়ে ৪০টি বিষয়ে এম.ডি/এম.এস/এমফিল/ডিপ্লোমা/এমপিএইচ শিক্ষাক্রম চালু রয়েছে।
১৯৬০ সালে ৫০০ শয্যা নিয়ে যাত্রা শুরু করা এই হাসপাতালটি সময়ের বিবর্তনে ২২০০ শয্যাবিশিষ্ট হাসপাতালে পরিণত হয়েছে। ২০০৭ সাল থেকে এম.আর.আই, সিটি স্ক্যানসহ ক্রমান্বয়ে নিবিড় পরিচর্যা কেন্দ্র (আই.সি.ইউ), করোনারী কেয়ার ইউনিট (সি.সি.ইউ), নিউনেটালজিী, আই.সি.ইউ, এন্ডোস্কপি ইউনিট, রেডিওথেরাপী, কিডনি ডায়ালাইজিং ইউনিটসহ নতুন চিকিৎসা সুবিধাসমূহ যুক্ত হয়েছে। পাশাপাশি ঘরোয়া সহিংসতা, নির্যাতন ও নিপীড়ন মোকাবেলার জন্য ওয়ান স্টপ ক্রাইসিস সেন্টার ও ২৫ শয্যাবিশিষ্ট বার্ন ইউনিট রয়েছে। ২০১২ সালে কার্ডিয়াক সার্জারী ইউনিট সংযুক্ত করা হয়। সম্প্রতি করোনা পরীক্ষার জন্য মাইক্রোবায়োলজি বিভাগে স্থাপিত হয়েছে “করোনা পরীক্ষণ ল্যাব"।
চট্টগ্রাম মেডিকেল কলেজের একাডেমিক ভবনে বর্তমানে মাল্টিমিডিয়া প্রজেক্টরসহ শীতাতপ নিয়ন্ত্রিত ৪টি লেকচার গ্যালারি (সালাম লেকচার গ্যালারি, বরকত লেকচার গ্যালারি, সুতপা লেকচার গ্যালারি, জব্বার লেকচার গ্যালারি, রফিক লেকচার গ্যালারী) , ৩০ টি টিউটেরিয়াল রুম, ২ টি ব্যবচ্ছেদ রুম, ৭টি ল্যাবরেটরি, ১টি ফরেনসিক মর্গ রয়েছে এবং হাসপাতাল ভবনে ৩৭ টি ওয়ার্ড আছে। ১০ তলা বিশিষ্ট নতুন একাডেমিক ভবন নির্মান হয়েছে।
শিক্ষার্থীদের স্বাস্থ্য সুরক্ষায় সর্বোচ্চ গুরুত্বারোপ করে স্বাস্থ্যসেবা প্রদানের লক্ষ্যে প্রতিষ্ঠিত হয়েছে শীতাতপ নিয়ন্ত্রিত ২০ শয্যা বিশিষ্ট “মিশকাতুর রহমান ফাহিম স্মৃতি স্টুডেন্ট ওয়ার্ড"।
চট্টগ্রাম মেডিকেল কলেজের প্রধান ফটকের পাশেই রয়েছে একটি শহীদ মিনার ।
শাহ আলম বীর উত্তম মিলনায়তন' নামে এই প্রতিষ্ঠানের একটি মিলনায়তন রয়েছে। খেতাবপ্রাপ্ত বীর মুক্তিযোদ্ধা বীর উত্তম শাহ আলমের নামে এই মিলনায়তনের নামকরণ করা হয়েছে। এটি এক হাজার দর্শক ধারণক্ষমতা সম্পন্ন। আধুনিক মিলনায়তনের মতো এতে শীতাতপ নিয়ন্ত্রণ ব্যবস্থা, সাজঘর, লাইটিং এবং সাউন্ড সিস্টেম রয়েছে।
“ডাঃ মিলন মুক্তমঞ্চ" শিক্ষার্থীদের মুক্ত চিন্তা, স্বাধীনতা ও আলোচনার অন্যতম একটি ক্ষেত্র। ক্লাসের বিরতিতে সময় কাটানো কিংবা অবসর সময়ে বন্ধুদের সাথে আড্ডায় মেতে ওঠার জন্য মুক্তমঞ্চ শিক্ষার্থীদের প্রধান পছন্দ। সুউচ্চ একটি লাইট টাওয়ার নীরব প্রহরীর মত মুক্তমঞ্চকে আলোকিত করে রাখে সারা রাত ধরে । ২০১৮ সালে সংস্কারের মাধ্যমে মুক্তমঞ্চের নান্দনিক আলোকসজ্জা ও অনন্য স্থাপত্যশৈলী চট্টগ্রাম মেডিকেল কলেজের সৌন্দর্যে যোগ করেছে নতুন মাত্রা।
চট্টগ্রাম মেডিক্যাল কলেজের পুরোনো অ্যাকাডেমিক ভবনের নিচতলায় ২০১৮ সালে স্থাপিত ভেনম রিসার্চ সেন্টারটি বাংলাদেশে বিষধর সাপসমূহের বিষের বিরুদ্ধে এন্টিভেনম তৈরির উদ্দেশ্যে স্বাস্থ্য অধিদফতরের নন-কমিউনিকেবল ডিসিজ কন্ট্রোলের (এনসিডিসি) একটি বৈজ্ঞানিক প্রকল্প।
এ প্রকল্পের অধীন, নোসেলেট কোবরা, বিনোসেলেট কোবরা, বানডেড ক্রাইট, ডব্লিউএলপি ভাইপার, এসটিপি ভাইপার, রাসেল’স ভাইপার, জি ব্ল্যাক ক্রাইট, কমন ক্রাইট, লাল গলার কিলব্ল্যাক নামে বিষধর সাপ লালন পালন করা হচ্ছে।
৭ প্রজাতির ১৩৭টি সাপকে খাবার হিসেবে ইঁদুর, মুরগির মাংস এবং সাপ দেওয়া হয়।
ওই কক্ষে কাচঘেরা জায়গায় ইঁদুর পালন করা হচ্ছে। এসব সাপ ও সাপের বিষ সংগ্রহ প্রক্রিয়া সম্পর্কে অধ্যাপক ডা. মো. সাজ্জাদ হোসেনকে অভিহিত করা হয়।
বাংলাদেশের অন্যতম পুরাতন পরমাণু চিকিৎসা কেন্দ্র হিসেবে পরমাণু চিকিৎসা এবং আল্ট্রাসাউন্ড কেন্দ্র, চট্টগ্রাম ১৯৭০ সালে যাত্রা শুরু করে। কেন্দ্রের আধুনিকায়ন ৩০শে জুন, ২০০৮ সালে সম্পন্ন হয়। বর্তমানে যে সব যন্ত্রপাতি চিকিৎসা সেবায় ব্যবহৃত হচ্ছে, তার মধ্যে আছে--- Duel Head I Single Head SPECT গামা ক্যামেরা, সিটি স্ক্যানার, থাইরয়েড স্ক্যানার, আল্ট্রাসনোগ্রাম, কালার ডপলার এবং রেডিওইমিউনোএ্যাসে (RIA)-i জন্য একসেট কম্পিউটারাইজড গামা ওয়েল কাউন্টার ও অন্যান্য সুবিধাসহ ইন-ভিট্রো ল্যাব।
কেন্দ্রীয় মসজিদ, কেন্দ্রীয় খেলার মাঠ, সিএমসি ক্যাফে, জাগ্রত রেসকোর্স চমেক ক্যাম্পাসের অন্যতম সংযোজন।
চট্টগ্রাম মেডিকেল কলেজে আন্ডারগ্রাজুয়েট ও পোস্টগ্রাজুয়েট স্টুডেন্টদের জন্য রয়েছে পৃথক লাইব্রেরী। লাইব্রেরীদ্বয় নতুন একাডেমিক ভবনের ১০ম তলায় অবস্থিত। শীতাতপ নিয়ন্ত্রিত এ লাইব্রেরীতে পৃথকভাবে ও গ্রুপ আকারে পড়ার জন্য ব্যাবস্থা রয়েছে।
চট্টগ্রাম মেডিকেল কলেজে প্রতিষ্ঠা করা হয়েছে বিশ্বের প্রথম বোনস লাইব্রেরি। কলেজ ক্যাম্পাসের নতুন ভবনে স্থাপিত এই বোনস লাইব্রেরিতে মানব দেহের বিভিন্ন অঙ্গ-পতঙ্গের হাড় সংরক্ষণ করে রাখা হয়েছে। ডা.মনসুর খলিলের নামানুসারে এই বোনস লাইব্রেরির নামকরণ করা হয়েছে।
মেডিকেলের পড়াশোনার পাশাপাশি মুক্তচিন্তা ও সাহিত্য চর্চার লক্ষ্যে গড়ে তোলা হয়েছে সাহিত্য লাইব্রেরি। বিভিন্ন লেখকের বইয়ের সংকলন রয়েছে এই লাইব্রেরিতে।
মুক্তিযুদ্ধের কিছু দুর্লভ ছবি নিয়ে গড়ে তোলা হয়েছে এই গ্যালারি।
এই মেডিকেল কলেজে ৫৮টি বিভাগ রয়েছে।
প্রতি বছর এই কলেজে প্রায় ২৫০ জন শিক্ষার্থীকে এমবিবিএস কোর্সে ভর্তি করানো হয়। সাথে কিছু বিদেশী শিক্ষার্থীও ভর্তি হয়।
১৯৯০ সালের ৫ জানুয়ারি ডেন্টাল ইউনিটের কার্যক্রম শুরু হয়। এতে প্রতি বছর ৬০ জন শিক্ষার্থী ভর্তি করা হয়।
শিক্ষার্থীদের অধিকার আদায় ও মর্যাদা প্রতিষ্ঠা এবং কলেজ প্রশাসন ও শিক্ষার্থীদের মধ্যে সেতুবন্ধন রচনাকারী সংগঠন চট্টগ্রাম মেডিকেল কলেজ ছাত্র সংসদ (চমেকসু)।
চট্টগ্রাম মেডিকেল কলেজের শিক্ষক-শিক্ষার্থীদের সার্থোন্নয়ন, চিকিৎসা শিক্ষা, সেবার মানোন্নয়ন ও সম্প্রসারন। শিক্ষকদের সামগ্রীক অধিকার, শিক্ষাগত স্বাধীনতা, কলেজের পবিত্রতা ও মর্যাদা সংরক্ষন। সর্বপরি শিক্ষকদের সার্বিক কল্যান সাধনের উদ্দ্যেশে ১৯৮০ সালে প্রতিষ্ঠা করা হয় চট্টগ্রাম মেডিকেল কলেজ শিক্ষক সমিতি।
আর্তমানবতার সেবার ব্রত নিয়ে সন্ধানীর পথচলা। তারই ধারাবাহিকতায় সন্ধানী, চট্টগ্রাম মেডিকেল কলেজ ইউনিট কাজ করে যাচ্ছে নিরন্তর। এই কার্যক্রমের অংশ হিসেবে উল্লেখযোগ্য হলো -
দরিদ্র রোগীদের বিনামূল্যে ওষুধ সরবরাহ, টিকাদান কর্মসূচি, মরণোত্তর চক্ষুদান, কর্ণিয়া ট্রান্সপ্লান্ট, থ্যালাসেমিয়া প্রকল্প, নিয়মিত রক্তদানকারীদের সম্মাননা প্রদান, শীতার্তদের জন্য বস্ত্র সংগ্রহ ইত্যাদি।
শিক্ষার্থীদের চিন্তা, মনন ও জ্ঞানের প্রসারে প্রতিষ্ঠিত হয়েছে ডিবেটিং ক্লাব।
পড়াশোনার পাশাপাশি গবেষণাধর্মী কাজ ও গবেষণার বিস্তৃতির জন্য শিক্ষার্থীদের জন্য রয়েছে রিসার্চ ক্লাব।
চমেক কালচারাল ক্লাব বিভিন্ন সাংস্কৃতিক অনুষ্ঠানের আয়োজন করে থাকে
চট্টগ্রাম মেডিকেল কলেজে রোটার‍্যাক্ট ক্লাবের কার্যক্রমও চালু রয়েছে।
“কালচারাল মেডিকেল কলেজ " হিসেবে খ্যাত
চট্টগ্রাম মেডিকেল কলেজে বিভিন্ন জাতীয় ও আন্তর্জাতিক দিবস উদযাপিত হয় ব্যাপক উৎসাহ ও উদ্দীপনার সাথে।
পাশাপাশি পড়াশোনার একঘেয়েমিতা থেকে মুক্তি পেতে আয়োজন করা হয়-
ব্যাচ ডে
সিএমসি ডে
ইয়ার এন্ডিং প্রোগ্রাম
বাণী অর্চনা
পিঠা উৎসব
বসন্তবরণ উৎসব
চলচ্চিত্র উৎসব
মুক্তিযুদ্ধের গল্প শোনো
পহেলা বৈশাখ উদযাপন
নিউ ইয়ার প্রোগ্রাম ইত্যাদি।
শিক্ষার্থীদের মেধা ও মনন বিকাশে আয়োজন করা হয় বিভিন্ন প্রতিযোগিতা যাদের মধ্যে উল্লেখযোগ্য হলোঃ
বার্ষিক ক্রীড়া প্রতিযোগিতা
অন্তঃক্রীড়া প্রতিযোগিতা
ক্রিকেট টুর্নামেন্ট
ফুটবল টুর্নামেন্ট
ব্যাডমিন্টন টুর্নামেন্ট
“তুমিই ডাক্তার, তুমিই লেখক” প্রতিযোগীতা
সহ আরো বিভিন্ন প্রতিযোগিতা।
প্রতিটি প্রোগ্রামে চমেক ক্যাম্পাস সেজে ওঠে বর্ণীল সাজে । শিক্ষার্থীদের স্বতঃস্ফূর্ত অংশগ্রহণ ও কলকাকলিতে ক্যাম্পাস মুখরিত থাকে সারা বছর ধরে।
পাশাপাশি মেডিকেলের পড়ার চাপ থেকে কিছুটা মুক্তি দিতে ও মনকে প্রফুল্ল করতে আয়োজন করা হয় বার্ষিক ট্যুর।